偶書
作者：宋祁
朝代：宋

paragraphs: 遠作分符守，猶爲持橐官。
易漂非待煦，自栗不須寒。
髮變他年素，心餘即日丹。
過門休骯髒，逢路定汍瀾。
忌刻殊忠告，蘧施足面謾。
直緣蜚語入，正恨飲章難。
墜後仍加石，驚初更避丸。
讒箕元有舌，僞玉嚮無瘢。
任拔終傾藿，雖憎亦佩蘭。
隴雲平莽莽，林露夜團團。
且欲排孤憤，還應覓暫歡。
兩岐行處帢，五醆食時盤。
地善人差逸，天高網寖寬。
戀軒嗟棄馬，巢閣羨歸鸞。
楚嶂橫朝塞，淮波潄夕灘。
空將西望眼，隨日到長安。